《春暮登快阁与姚海槎亲家茗话》
清代·陶方琦

师山相狋觺，矗矗镜深沼。雨气破蘋光，玲珑走飞瀑。

廊垣积春阴，邃绿互回绕。此心气澄静，聊以畅襟眺。

𧡪幽觅余绮，园林窎然辟。寒风上春衣，迟花媚霁夕。

南窗瞰池水，清光异金碧。旁入栖烟亭，闲云一为集。

游踪喜邃密，登阁启窗阑。天光接远水，绿尽见诸山。

林壑互应接，知我数往还。放翁虽千古，逸唱同追攀。

作者简介：（1845—1884）清浙江会稽人，字子珍。光绪二年进士，授编修，旋督学湖南。笃学好古，早年工骈文，后改治考證之学，对《淮南王书》用力尤勤。有《淮南许注异同诂》、《汉孳室文钞》、《玲青馆词》、《兰当馆词》等。